CELEX: 32017R1328
Language: el
Date: 2017-07-17 00:00:00
Title: Εκτελεστικός κανονισμός (ΕΕ) 2017/1328 της Επιτροπής, της 17ης Ιουλίου 2017, σχετικά με την τροποποίηση του κανονισμού (ΕΕ) αριθ. 642/2010 για τις λεπτομέρειες εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους εισαγωγικούς δασμούς στον τομέα των σιτηρών

18.7.2017   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 185/24
               
            ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2017/1328 ΤΗΣ ΕΠΙΤΡΟΠΉΣ
      της 17ης Ιουλίου 2017
      σχετικά με την τροποποίηση του κανονισμού (ΕΕ) αριθ. 642/2010 για τις λεπτομέρειες εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους εισαγωγικούς δασμούς στον τομέα των σιτηρών
      Η ΕΥΡΩΠΑΪΚΗ ΕΠΙΤΡΟΠΗ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης,
      Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1), και ιδίως το άρθρο 178 σε συνδυασμό με το άρθρο 180,
      Εκτιμώντας τα ακόλουθα:
      
                  (1)
               
               
                  Ο κανονισμός (ΕΕ) αριθ. 642/2010 της Επιτροπής (2) ορίζει κανόνες σχετικά με τον υπολογισμό και τον καθορισμό των εισαγωγικών δασμών για ορισμένα προϊόντα. Για τον μαλακό σίτο, τον σκληρό σίτο και τον αραβόσιτο, ο εισαγωγικός δασμός μπορεί να εξαρτάται από τη διαφορά μεταξύ της πραγματικής ποιότητας του προϊόντος που εισάγεται και της ποιότητας του προϊόντος που αναγράφεται στο πιστοποιητικό εισαγωγής. Για τον σκοπό αυτό, διενεργείται ποιοτική ανάλυση βάσει αντιπροσωπευτικών δειγμάτων από το τελωνείο και προβλέπονται πρόσθετες εγγυήσεις.
               
            
                  (2)
               
               
                  Ο κατ' εξουσιοδότηση κανονισμός (ΕΕ) 2016/1237 της Επιτροπής (3) προβλέπει τις περιπτώσεις στις οποίες απαιτείται πιστοποιητικό εισαγωγής. Δεν απαιτείται πλέον πιστοποιητικό εισαγωγής για προϊόντα του τομέα των σιτηρών όταν διασαφίζονται για θέση σε ελεύθερη κυκλοφορία υπό όρους εκτός των δασμολογικών ποσοστώσεων. Κατά συνέπεια, διαγράφηκε η απαίτηση κατάθεσης εγγύησης για το πιστοποιητικό εισαγωγής για τα προϊόντα που αναφέρονται στο άρθρο 12 στοιχείο α) του κανονισμού (ΕΚ) αριθ. 1342/2003 της Επιτροπής (4).
               
            
                  (3)
               
               
                  Το άρθρο 2 παράγραφος 4 του κανονισμού (ΕΕ) αριθ. 642/2010 προβλέπει τη μείωση του εισαγωγικού δασμού για ορισμένους λιμένες εκφόρτωσης, για τους οποίους οι τελωνειακές αρχές οφείλουν να εκδίδουν πιστοποιητικό σύμφωνα με το υπόδειγμα που περιλαμβάνεται στο παράρτημα I του εν λόγω κανονισμού. Το υπόδειγμα αυτό εξακολουθεί να περιλαμβάνει μνεία στον αριθμό του πιστοποιητικού εισαγωγής ως πρόσθετη πληροφορία όσον αφορά το ίδιο το πιστοποιητικό εισαγωγής. Επιπλέον, προκειμένου να αποφευχθεί κάθε σύγχυση, κρίνεται σκόπιμο να αντικατασταθεί ο όρος «πιστοποιητικό» από τον όρο «έγγραφο».
               
            
                  (4)
               
               
                  Το άρθρο 3 παράγραφος 4 και το άρθρο 6 παράγραφοι 1 και 2 του κανονισμού (ΕΕ) αριθ. 642/2010 προβλέπουν πρόσθετη εγγύηση, εκτός εάν το πιστοποιητικό εισαγωγής συνοδεύεται από ορισμένα πιστοποιητικά καταλληλόλητας. Στα εν λόγω άρθρα, καθώς και στο άρθρο 7 παράγραφος 4, οι παραπομπές στο «πιστοποιητικό εισαγωγής» ή στην εγγύηση που συνδέεται με αυτό θα πρέπει να διαγραφούν ή να αντικατασταθούν από παραπομπές στη διασάφηση για θέση σε ελεύθερη κυκλοφορία. Ταυτόχρονα, ο όρος «πρόσθετη εγγύηση» θα πρέπει να αντικατασταθεί από καταλληλότερο όρο.
               
            
                  (5)
               
               
                  Για λόγους ασφάλειας δικαίου και νομικής σαφήνειας, κρίνεται σκόπιμο να αντικατασταθούν οι παραπομπές στον κανονισμό (ΕΟΚ) αριθ. 2913/92 του Συμβουλίου (5), στον κανονισμό (ΕΚ) αριθ. 450/2008 του Ευρωπαϊκού Κοινοβουλίου και του Συμβουλίου (6) και στον κανονισμό (ΕΟΚ) αριθ. 2454/93 της Επιτροπής (7) από τις παραπομπές στον κανονισμό (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου (8) και στον εκτελεστικό κανονισμό (ΕΕ) 2015/2447 της Επιτροπής (9).
               
            
                  (6)
               
               
                  Ως εκ τούτου, κρίνεται σκόπιμο να τροποποιηθεί αναλόγως ο κανονισμός (ΕΕ) αριθ. 642/2010.
               
            
                  (7)
               
               
                  Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την κοινή οργάνωση των γεωργικών αγορών,
               
            ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
      Άρθρο 1
      Ο κανονισμός (ΕΕ) αριθ. 642/2010 τροποποιείται ως εξής:
      
                  1)
               
               
                  Στο άρθρο 1, η παράγραφος 3 αντικαθίσταται από το ακόλουθο κείμενο:
                  «3.   Οι δασμολογικοί συντελεστές του κοινού δασμολογίου που αναφέρονται στην παράγραφο 1 είναι εκείνοι που εφαρμόζονται κατά την ημερομηνία που προβλέπεται στο άρθρο 172 παράγραφος 2 του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου (*1).
                  
                     (*1)  Κανονισμός (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (ΕΕ L 269 της 10.10.2013, σ. 1).»."
						
               
            
                  2)
               
               
                  Στο άρθρο 2 παράγραφος 4, το δεύτερο εδάφιο αντικαθίσταται από το ακόλουθο κείμενο:
                  «Η τελωνειακή αρχή του λιμένα εκφόρτωσης εκδίδει έγγραφο σύμφωνα με το υπόδειγμα που περιλαμβάνεται στο παράρτημα I, το οποίο βεβαιώνει την ποσότητα κάθε εκφορτωθέντος προϊόντος. Το δικαίωμα μείωσης του δασμού που προβλέπεται στο πρώτο εδάφιο παρέχεται μόνο στην περίπτωση που το εν λόγω έγγραφο συνοδεύει το εμπόρευμα μέχρι τη στιγμή που περατώνονται οι τελωνειακές διατυπώσεις εισαγωγής.».
               
            
                  3)
               
               
                  Στο άρθρο 3, οι παράγραφοι 3 και 4 αντικαθίστανται από το ακόλουθο κείμενο:
                  «3.   Εφαρμόζονται οι διατάξεις όσον αφορά τον ειδικό προορισμό του άρθρου 254 παράγραφοι 1, 4 και 5 του κανονισμού (ΕΕ) αριθ. 952/2013.
                  4.   Κατά παρέκκλιση του άρθρου 211 παράγραφος 3 στοιχείο γ) του κανονισμού (ΕΕ) αριθ. 952/2013, για τον αραβόσιτο υαλώδους μορφής, ο εισαγωγέας καταθέτει στην αρμόδια αρχή ειδική εγγύηση 24 ευρώ ανά τόνο, εκτός εάν η διασάφηση για θέση σε ελεύθερη κυκλοφορία συνοδεύεται από πιστοποιητικό καταλληλόλητας που έχει εκδοθεί από την Servicio National de Sanidad y Calidad Agroalimentaria (Senasa) της Αργεντινής, σύμφωνα με το άρθρο 7 παράγραφος 2 πρώτο εδάφιο στοιχείο α) του παρόντος κανονισμού.
                  Ωστόσο, εάν ο δασμός που εφαρμόζεται την ημερομηνία αποδοχής της διασάφησης για θέση σε ελεύθερη κυκλοφορία είναι χαμηλότερος από 24 ευρώ ανά τόνο αραβόσιτου, η ειδική εγγύηση ισούται προς το ποσό του δασμού.».
               
            
                  4)
               
               
                  Το άρθρο 6 αντικαθίσταται από το ακόλουθο κείμενο:
                  «Άρθρο 6
                  1.   Για τον μαλακό σίτο υψηλής ποιότητας, ο εισαγωγέας καταθέτει στην αρμόδια αρχή ειδική εγγύηση 95 ευρώ ανά τόνο την ημερομηνία αποδοχής της διασάφησης για θέση σε ελεύθερη κυκλοφορία, εκτός εάν η εν λόγω διασάφηση συνοδεύεται από πιστοποιητικό καταλληλόλητας το οποίο έχει εκδοθεί από την Federal Grain Inspection Service (FGIS) ή την Canadian Grain Commission (CGC) σύμφωνα με το άρθρο 7 παράγραφος 2 πρώτο εδάφιο στοιχείο β) ή γ).
                  Ωστόσο, εάν έχουν ανασταλεί οι εισαγωγικοί δασμοί για όλες τις ποιοτικές κατηγορίες μαλακού σίτου, δυνάμει του άρθρου 219 του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου (*2), δεν απαιτείται η ειδική εγγύηση για όλη την περίοδο κατά την οποία αναστέλλονται οι δασμοί.
                  2.   Για τον σκληρό σίτο, ο εισαγωγέας καταθέτει στην αρμόδια αρχή ειδική εγγύηση την ημερομηνία αποδοχής της διασάφησης για θέση σε ελεύθερη κυκλοφορία, εκτός εάν η εν λόγω διασάφηση συνοδεύεται από πιστοποιητικό καταλληλόλητας το οποίο έχει εκδοθεί από την Federal Grain Inspection Service (FGIS) ή την Canadian Grain Commission (CGC) σύμφωνα με το άρθρο 7 παράγραφος 2 πρώτο εδάφιο στοιχείο β) ή γ).
                  Το ποσό της ειδικής εγγύησης είναι η διαφορά, την ημέρα αποδοχής της διασάφησης για θέση σε ελεύθερη κυκλοφορία, μεταξύ του υψηλότερου εισαγωγικού δασμού και του δασμού που εφαρμόζεται στην αναγραφόμενη ποιότητα, συν ένα συμπληρωματικό ποσό 5 ευρώ ανά τόνο. Ωστόσο όταν ο εισαγωγικός δασμός που εφαρμόζεται στις διάφορες ποιότητες σκληρού σίτου είναι μηδέν, δεν απαιτείται η ειδική εγγύηση.
                  
                     (*2)  Κανονισμός (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (ΕΕ L 347 της 20.12.2013, σ. 671).»."
						
               
            
                  5)
               
               
                  Στο άρθρο 7 παράγραφος 2, το πρώτο εδάφιο αντικαθίσταται από το ακόλουθο κείμενο:
                  «2.   Τα κάτωθι πιστοποιητικά καταλληλότητας αναγνωρίζονται επισήμως από την Επιτροπή σύμφωνα με τις αρχές που καθορίζονται στα άρθρα 58 και 59 του εκτελεστικού κανονισμού (ΕΕ) 2015/2447 της Επιτροπής (*3):
                  
                              α)
                           
                           
                              πιστοποιητικά που έχουν εκδοθεί από την Servicio Nacional de Sanidad y Calidad Agroalimentaria (Senasa) της Αργεντινής για τον αραβόσιτο υαλώδους μορφής·
                           
                        
                              β)
                           
                           
                              πιστοποιητικά που έχουν εκδοθεί από την Federal Grains Inspection Service (FGIS) των Ηνωμένων Πολιτειών της Αμερικής για τον μαλακό σίτο υψηλής ποιότητας και για τον σκληρό σίτο υψηλής ποιότητας·
                           
                        
                              γ)
                           
                           
                              πιστοποιητικά που έχουν εκδοθεί από την Canadian Grain Commission (CGC) του Καναδά για τον μαλακό σίτο υψηλής ποιότητας και για τον σκληρό σίτο υψηλής ποιότητας.
                           
                        
                     (*3)  Εκτελεστικός κανονισμός (ΕΕ) 2015/2447 της Επιτροπής της 24ης Νοεμβρίου 2015 για τη θέσπιση λεπτομερών κανόνων εφαρμογής ορισμένων διατάξεων του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου για τη θέσπιση του ενωσιακού τελωνειακού κώδικα (ΕΕ L 343 της 29.12.2015, σ. 558).»."
						
               
            
                  6)
               
               
                  Στο άρθρο 7, η παράγραφος 4 αντικαθίσταται από το ακόλουθο κείμενο:
                  «4.   Εάν τα αποτελέσματα της ανάλυσης δείξουν ότι ο εισαγόμενος μαλακός σίτος υψηλής ποιότητας, ο σκληρός σίτος και ο αραβόσιτος υαλώδους μορφής είναι χαμηλότερης ποιότητας από εκείνη που αναγράφεται στη διασάφηση για θέση σε ελεύθερη κυκλοφορία, ο εισαγωγέας καταβάλλει τη διαφορά μεταξύ του εισαγωγικού δασμού που εφαρμόζεται στο προϊόν που εμφαίνεται στη διασάφηση και εισαγωγικού δασμού που εφαρμόζεται στο προϊόν που εισήχθη στην πραγματικότητα. Στην περίπτωση αυτή, αποδεσμεύεται η ειδική εγγύηση που προβλέπεται στο άρθρο 3 παράγραφος 4 και στο άρθρο 6 παράγραφοι 1 και 2, εκτός από το συμπληρωματικό ποσό των 5 ευρώ που προβλέπεται στο άρθρο 6 παράγραφος 2 δεύτερο εδάφιο.
                  Εάν η διαφορά που αναφέρεται στο πρώτο εδάφιο δεν καταβληθεί εντός ενός μηνός, καταπίπτει η ειδική εγγύηση που προβλέπεται στο άρθρο 3 παράγραφος 4 και στο άρθρο 6 παράγραφοι 1 και 2.».
               
            
                  7)
               
               
                  Το παράρτημα I αντικαθίσταται από το κείμενο που παρατίθεται στο παράρτημα του παρόντος κανονισμού.
               
            Άρθρο 2
      Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
      
         Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
         Βρυξέλλες, 17 Ιουλίου 2017.
         
            
               Για την Επιτροπή
            
            
               Ο Πρόεδρος
            
            Jean-Claude JUNCKER
         
      
      
         (1)  ΕΕ L 347 της 20.12.2013, σ. 671.
      
         (2)  Κανονισμός (ΕΕ) αριθ. 642/2010 της Επιτροπής, της 20ής Ιουλίου 2010, για τις λεπτομέρειες εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους εισαγωγικούς δασμούς στον τομέα των σιτηρών (ΕΕ L 187 της 21.7.2010, σ. 5).
      
         (3)  Κατ' εξουσιοδότηση κανονισμός (ΕΕ) 2016/1237 της Επιτροπής, της 18ης Μαΐου 2016, για τη συμπλήρωση του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά τις λεπτομέρειες εφαρμογής του καθεστώτος πιστοποιητικών εισαγωγής και εξαγωγής και για τη συμπλήρωση του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου όσον αφορά τους κανόνες σχετικά με την αποδέσμευση και την κατάπτωση των εγγυήσεων που κατατέθηκαν για τα πιστοποιητικά αυτά, για την τροποποίηση των κανονισμών (ΕΚ) αριθ. 2535/2001, (ΕΚ) αριθ. 1342/2003, (ΕΚ) αριθ. 2336/2003, (ΕΚ) αριθ. 951/2006, (ΕΚ) αριθ. 341/2007 και (ΕΚ) αριθ. 382/2008 της Επιτροπής και την κατάργηση των κανονισμών (ΕΚ) αριθ. 2390/98, (ΕΚ) αριθ. 1345/2005, (ΕΚ) αριθ. 376/2008 και (ΕΚ) αριθ. 507/2008 της Επιτροπής (ΕΕ L 206 της 30.7.2016, σ. 1).
      
         (4)  Κανονισμός (ΕΚ) αριθ. 1342/2003 της Επιτροπής, της 28ης Ιουλίου 2003, περί ειδικών λεπτομερειών εφαρμογής του καθεστώτος πιστοποιητικών εισαγωγής και εξαγωγής στον τομέα των σιτηρών και του ρυζιού (ΕΕ L 189 της 29.7.2003, σ. 12).
      
         (5)  Κανονισμός (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα (ΕΕ L 302 της 19.10.1992, σ. 1).
      
         (6)  Κανονισμός (ΕΚ) αριθ. 450/2008 του Ευρωπαϊκού Κοινοβουλίου και του Συμβουλίου, της 23ης Απριλίου 2008, για τη θέσπιση του κοινοτικού τελωνειακού κώδικα (εκσυγχρονισμένος τελωνειακός κώδικας) (ΕΕ L 145 της 4.6.2008, σ. 1).
      
         (7)  Κανονισμός (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου για τη θέσπιση του κοινοτικού τελωνειακού κώδικα (ΕΕ L 253 της 11.10.1993, σ. 1).
      
         (8)  Κανονισμός (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (ΕΕ L 269 της 10.10.2013, σ. 1).
      
         (9)  Εκτελεστικός κανονισμός (ΕΕ) 2015/2447 της Επιτροπής, της 24ης Νοεμβρίου 2015, για τη θέσπιση λεπτομερών κανόνων εφαρμογής ορισμένων διατάξεων του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου για τη θέσπιση του ενωσιακού τελωνειακού κώδικα (ΕΕ L 343 της 29.12.2015, σ. 558).
      
         ΠΑΡΑΡΤΗΜΑ
         «
               ΠΑΡΑΡΤΗΜΑ I
               
                  Υπόδειγμα που αναφέρεται στο άρθρο 2 παράγραφος 4
               
               Εκφορτωθέν προϊόν (κωδικός ΣΟ και, για τον μαλακό σίτο, τον σκληρό σίτο και τον αραβόσιτο, ποιότητα που δηλώθηκε σύμφωνα με το άρθρο 5): …
               Εκφορτωθείσα ποσότητα (σε χιλιόγραμμα): …
            »